กรมประชาสัมพันธ์

**กรมประชาสัมพันธ์** เป็นหน่วยงานของรัฐบาลไทย ในสังกัดสำนักนายกรัฐมนตรี มีหน้าที่เสริมสร้างความเข้าใจ ระหว่างหน่วยงานรัฐกับประชาชน

## ประวัติ
กรมประชาสัมพันธ์ มีวิวัฒนาการมาจาก “กองโฆษณาการ” หลังจากการปฏิวัติสยาม พ.ศ. 2475 โดยก่อตั้งเมื่อวันที่ 3 พฤษภาคม พ.ศ. 2476    ต่อมาเมื่อวันที่ 9 ธันวาคม ปีเดียวกัน พัฒนาเป็น “สำนักงานโฆษณาการ” เมื่อวันที่ 5 กรกฎาคม พ.ศ. 2483 พัฒนาขึ้นเป็น “กรมโฆษณาการ” และเมื่อวันที่ 8 มีนาคม พ.ศ. 2495 พัฒนามาเป็น “กรมประชาสัมพันธ์” ดังเช่นปัจจุบัน

## ที่ตั้งสำนักงาน
[thumb|อาคารที่ทำการแรกของกรมประชาสัมพันธ์ เดิมเคยเป็นอาคารของ[ห้างแบดแมน|left]]
สำนักงานกรมประชาสัมพันธ์ เดิมตั้งอยู่ที่ อาคารหัวมุมถนนราชดำเนินกลาง แขวงตลาดยอด เขตพระนคร ติดกับกรมสรรพากร และสำนักงานสลากกินแบ่งรัฐบาล เป็นสถานที่เกี่ยวข้องในประวัติศาสตร์ทางการเมืองหลายครั้ง ในการรัฐประหารทุกครั้ง จะเป็นสถานที่แรก ๆ ที่ถูกกำลังทหารเข้ายึด รวมทั้งใน เหตุการณ์ 14 ตุลา และ เหตุการณ์พฤษภาทมิฬ ก็ถูกประชาชนเข้ายึด หลังเหตุการณ์พฤษภาทมิฬ อาคารกรมประชาสัมพันธ์ ถูกเพลิงไหม้เสียหายอย่างหนัก จึงย้ายไปตั้ง ณ อาคารเลขที่ 9 ซอยพระรามที่ 6 ซอย 30 (อารีย์สัมพันธ์) ถนนพระรามที่ 6 แขวงพญาไท เขตพญาไท กรุงเทพมหานคร จนถึงปัจจุบัน

## ตราสัญลักษณ์
ตามประกาศสำนักนายกรัฐมนตรีซึ่งปรากฏในราชกิจจานุเบกษา ตอนที่ 7 เล่มที่ 64 ลงวันที่ 4 กุมภาพันธ์ 2490 กำหนดเครื่องหมายราชการ "กรมโฆษณาการ" ให้เป็นรูปพระอินทร์เป่าสังข์ เหาะลอยอยู่เหนือเมฆ มีวงกลมล้อมรอบ โดยอิงตามคติในวรรณคดีโบราณว่า พระอินทร์มีหน้าที่เป่าสังข์ชื่อ "ปาญจนันท์" ปลุกพระนารายณ์ให้ตื่นจากบรรทมสินธุ์ในสะดือทะเล เพื่อขึ้นมาปราบเหตุร้ายต่าง ๆ ในโลก และโดยความเชื่อในศาสนาฮินดู สังข์ถือเป็นมงคลสามประการคือ ถือกำเนิดจากพระพรหม ท้องสังข์เคยเป็นที่ซ่อนคัมภีร์พระเวท และตัวสังข์มีรอยนิ้วพระหัตถ์ของพระนารายณ์ ในพิธีทางศาสนาพราหมณ์ จึงมีการเป่าสังข์เพื่อความเป็นสิริมงคลด้วย สอดคล้องกับหลักการประชาสัมพันธ์ ที่เป็นการเผยแพร่ชี้แจงประชาชนให้เข้าใจอย่างกว้างขวาง และสร้างความเข้าใจอันดี จึงเปรียบได้กับการเป่าสังข์เพื่อเรียกประชุมของเทวดา ตราสัญลักษณ์นี้ใช้สีม่วงเป็นสีหลักของตรา ซึ่งเป็นสีของงานประชาสัมพันธ์ และใช้มาจนกระทั่งเป็นกรมประชาสัมพันธ์ในปัจจุบัน

## ส่วนราชการในสังกัด
thumb|อาคารที่ทําการปัจจุบันของกรมประชาสัมพันธ์|left
ตามกฎกระทรวง แบ่งส่วนราชการกรมประชาสัมพันธ์ สำนักนายกรัฐมนตรี ฉบับล่าสุด เมื่อปี พ.ศ. 2568 มีส่วนราชการในสังกัด ดังต่อไปนี้

### ราชการบริหารส่วนกลาง
* สำนักเลขานุการกรมประชาสัมพันธ์
* กองกฎหมายและระเบียบ
* กองการต่างประเทศ
* กองเทคโนโลยีดิจิทัล
* กองบริหารการคลัง
* กองบริหารทรัพยากรบุคคล
* กองยุทธศาสตร์และแผนงาน
* กองวิศวกรรมและบริหารเทคนิค
* กองส่งเสริมการประชาสัมพันธ์กิจการพิเศษ
* กองส่งเสริมการประชาสัมพันธ์ภาครัฐ
* สถาบันพัฒนาการประชาสัมพันธ์
* สถานีโทรทัศน์แห่งประเทศไทย (สทท.)
** สถานีโทรทัศน์แห่งประเทศไทย ส่วนภูมิภาค
* สถานีวิทยุกระจายเสียงแห่งประเทศไทย (สวท.)
** สถานีวิทยุกระจายเสียงแห่งประเทศไทย เพื่อการเรียนรู้และเตือนภัย
* สำนักข่าวแห่งชาติ (สขช.)

### ราชการบริหารส่วนภูมิภาค

* สำนักงานประชาสัมพันธ์จังหวัด
* สำนักงานประชาสัมพันธ์
** สำนักงานประชาสัมพันธ์ที่ 1 จังหวัดขอนแก่น
** สำนักงานประชาสัมพันธ์ที่ 2 จังหวัดอุบลราชธานี
** สำนักงานประชาสัมพันธ์ที่ 3 จังหวัดเชียงใหม่
** สำนักงานประชาสัมพันธ์ที่ 4 จังหวัดพิษณุโลก
** สำนักงานประชาสัมพันธ์ที่ 5 จังหวัดสุราษฎร์ธานี
** สำนักงานประชาสัมพันธ์ที่ 6 จังหวัดสงขลา
** สำนักงานประชาสัมพันธ์ที่ 7 จังหวัดจันทบุรี
** สำนักงานประชาสัมพันธ์ที่ 8 จังหวัดกาญจนบุรี

## จดหมายข่าวรัฐบาลเพื่อประชาชน

**จดหมายข่าวรัฐบาลเพื่อประชาชน** เป็น หนังสือพิมพ์แทบลอยด์ รายปักษ์ภาษาไทยที่ดำเนินการโดย กรมประชาสัมพันธ์ ตามดำริของ พลเอก ประยุทธ์ จันทร์โอชา นายกรัฐมนตรี

### ประวัติ
โดยมติ คณะรัฐมนตรี เมื่อวันที่ 10 มีนาคม พ.ศ. 2558 ให้ กรมประชาสัมพันธ์ ออกหนังสือพิมพ์แทบลอยด์แบบรายปักษ์ 4 สี 8 หน้าชื่อ **จดหมายข่าวรัฐบาลเพื่อประชาชน** เริ่มออกฉบับปฐมฤกษ์เมื่อวันที่ 28 เมษายน 2558 โดยมีวัตถุประสงค์เพื่อประชาสัมพันธ์และรายงานผลงานของรัฐบาล โดยหนึ่งฉบับมี 8 หน้า จัดพิมพ์ทั้งสิ้น 60,000 เล่ม โดยแบ่งเป็นการแจกในพื้นที่กรุงเทพมหานคร 30,000 เล่ม และพื้นที่ต่างจังหวัด 30,000 เล่ม

โดยที่หนังสือพิมพ์ฉบับนี้มีนายอภินันท์ จันทรังษี อธิบดี กรมประชาสัมพันธ์ เป็นบรรณาธิการบริหารในเวลาต่อมาได้เปลี่ยนให้นายคณิศร์ สุวรรณเดชเป็นบรรณาธิการบริหารแทนและพลเอก วิลาศ อรุณศรี เลขาธิการนายกรัฐมนตรี เป็นบรรณาธิการอำนวยการ

ในหนังสือพิมพ์ฉบับนี้ พลเอกประยุทธ์ จันทร์โอชา ได้เป็นคอลัมนิสต์รับเชิญในคอลัมน์ **จากใจนายกรัฐมนตรี** เพื่อใช้สื่อสารความในใจของท่านไปสู่ประชาชนนอกจากนี้ยังมีคอลัมน์จากรัฐมนตรีบางท่านที่ใช้รายงานผลงานที่ผ่านมา

แต่ด้วยผลไม่เป็นตามเป้าที่วางไว้จึงได้ยุติหนังสือพิมพ์ฉบับนี้โดยออกฉบับสุดท้ายเมื่อวันที่ 15 กรกฎาคม พ.ศ. 2559

## อ้างอิง

## แหล่งข้อมูลอื่น
*เว็บไซต์อย่างเป็นทางการ
* กองการเจ้าหน้าที่ 
* พิพิธภัณฑ์การกระจายเสียง
* หอจดหมายเหตุกรมประชาสัมพันธ์ 
* สถานีวิทยุกระจายเสียงแห่งประเทศไทย ส่วนภูมิภาค 
* สถานีวิทยุกระจายเสียงแห่งประเทศไทยเพื่อการศึกษา 
* สำนักการประชาสัมพันธ์ต่างประเทศ 
* สำนักประชาสัมพันธ์เขต 
* สำนักงานประชาสัมพันธ์จังหวัด 
* สำนักงานประชาสัมพันธ์ที่ 8
* สำนักงานประชาสัมพันธ์ที่ 7 
* สำนักงานประชาสัมพันธ์ที่ 2
* สำนักงานประชาสัมพันธ์ที่ 1 
* สำนักงานประชาสัมพันธ์ที่ 4 
* สำนักงานประชาสัมพันธ์ที่ 3 
* สำนักงานประชาสัมพันธ์ที่ 5
* สำนักงานประชาสัมพันธ์ที่ 6
* สำนักพัฒนาการประชาสัมพันธ์ 
* สถาบันการประชาสัมพันธ์
* สำนักพัฒนานโยบายและแผนการประชาสัมพันธ์ 
* สำนักส่งเสริมและพัฒนางานเทคนิค 


ประชาสัมพันธ์ (กรม)
หมวดหมู่:การประชาสัมพันธ์

หมวดหมู่:หน่วยงานภาครัฐที่ก่อตั้งในปี พ.ศ. 2476
หมวดหมู่:ก่อตั้งในกรุงเทพพระมหานครในปี พ.ศ. 2476
หมวดหมู่:หน่วยงานของรัฐบาลไทยในเขตพญาไท
ประชาสัมพันธ์
หมวดหมู่:องค์การโทรทัศน์ในประเทศไทย